Jana Kask

"Eesti otsib superstaari"

Jana laulis Tartu eelvoorus Marija Šerifovići Eurovisiooni võidulaulu "Molitva". Ainukesena kolmest kohtunikust ütles jah-sõna Mihkel Raud ning seetõttu Jana lahkus ilma "kollase kaardita". Raud otsustas Kase tagasi kutsuda ning teisel korral andsid oma jah-sõna ka Heidy Purga ja Rein Rannap.
Teatrivooru läbinud, jõudis Jana kolmekümne parima seas stuudiovooru. Kask osales kolmandas stuudiovoorus, kus ta sai telefonihääletusel teise koha ning pääses sellega esimesse finaalsaatessse.
Esimestes finaalsaadetes ei paistnud Jana väga silma, kuid kindlustas endale alati koha järgnevas finaalis, välja arvatud kolmandas finaalsaates, kus Jana oli hääletustulemustes viimase kahe seas. Edaspidi Jana viimaste sekka ei sattunud.
Väljapaistvamad esitused olid seitsmendas finaalsaates Ivo Linna hitt "Laula mu laulu helisev hääl"; Christina Aguilera, Mya, Pinki ja Lil Kimi lugu "Lady Marmalade"; kaheksandas finaalsaates Cramiga esitatud Lacuna Coili "Swamped" ja superfinaalis esitatud Jaan Tätte ja Olav Ehala lugu "Ma tahan olla öö".
Linnahallis toimunud superfinaalis esitas Jana kolm lugu. Sellele järgnenud telefonihääletusel laekus ligi 70 000 häält, millest 52,9% kuulusid Janale. Võiduga kaasnes 100 000 Eesti krooni ja poole miljoni kroonine plaadileping.

2008–2009. "Face in the Mirror"

Kohe pärast saatesarja "Eesti otsib superstaari" lõppu alustas Jana koostööd Alar Kotkase tiimiga, et valmis saada võiduga kaasnenud debüütalbum. 30. oktoobril 2008 tuli välja Eesti Ekspressi singlisarjas albumilt esimene singel "Leaving You for Me". Esialgu teatati, et tegemist on Rootsi heliloojate Tony Malmi, Per Eklundi, Fredrik Björki ja Martin Kesici poolt Janale spetsiaalselt kirjutatud rokklooga, kuid hiljem tuli meedia vahendusel välja, et poolteist aastat varem esitas sama laulu Martin Kesići koos Tarja Turuneniga.
2009. aasta kevadeks ei olnud Alar Kotkase tiim Eesti teise "superstaari" debüütalbumit välja andnud. Kase sõnul oli tema poolt tehtud albumi ilmumiseks kõik. Miks album ilmunud ei olnud, tema öelda ei osanud ning palus seda küsida Alar Kotkase käest. Kotkas põhjendas, et debüütalbum ei olnud ilmunud seoses väga riskantse turu olukorraga, kuid lootis, et album ilmub enne 2009. aasta suve.
Augustis 2009, mil "Eesti otsib superstaari" kolmanda hooaja eelvoorud olid juba alanud, polnud Jana debüütalbum ilmunud. Olles pettunud koostöös Alar Kotkase tiimiga, alustas Jana koostööd Ivar Mustaga.
Septembri lõpus teatasid Jana ning ta mänedžer Ivar Must, et Kase debüütalbum on valmis ning žanriliselt on tegu rokkalbumiga.
Jana esitles oma debüütalbumit "Face in the Mirror" 11. detsembril 2009 Solarise keskuses.
Mõni nädal enne debüütalbumi esmaesitlust laekus raadiotesse Jana ja Gash Mo (Rivo Kingi) house-muusika singel "Dirty On The Dancefloor". "See ei ole pai tüdruku lugu, ikka "paha" tüdruk laulab ning mis ajab vere keema, heas mõttes," kommenteeris Jana oma teist singlit.

2011

2011. aasta Eesti Laulu konkursil esitas ta enda ja Jakko Maltise laulu "Don't Want Anything" ("Ei taha midagi"). Poolfinaalis 12. veebruaril 2011 astus ta lavale Aldo Järvsoo disainitud kleidis. Singel sai auväärse neljanda koha ja seda mängiti raadiotes väga palju
Aprillis ilmus Janal teine singel "Hoia mind veel". Selle autoriteks olid Jakko Maltis, kes tegi viisi ja Aapo Ilves, kes kirjutas sõnad. Singel lauldi sisse koos kooriga.
Aasta lõpus hakkas Jana tegema koostööd Läti muusikutega ja ilmus singel "Feel the Vibe", mis oli Lätis populaarsem kui Eestis ning millega esineti isegi Läti telekanali LNT talendisaates. Laulu autorid olid Jana Kask, Tõnu Lindret ja Kollum. Laul konkureeris 2012. aasta Läti Muusikaauhindadel parima tantsuloo tiitlile.

2012

2012. aasta alguses ilmus Janal uus singel "Anno Domini", mille viisi kirjutas kuulus Läti helilooja Raimonds Pauls ja sõnad Jana Kask ise. Laulule valmis ka muusikavideo.
Märtsikuus ilmus Janal koos Heini Vaikmaaga laul, millel nimeks "Hurricane". Aprillikuus aga Jana enda kirjutatud singel "See pole armastuslaul".
Maikuus sai Jana uueks mänedžeriks Katrin Siska, esinejanimeks võeti Miss Jillion ning juulikuus ilmus singel "Miljon", mille autoriteks on Katrin Siska, Jana Kask ja Vahur Valgmaa.